b'\n_START_ARTICLE_\nVioleta Tomi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nTomi\xc4\x87eva je leta 1985 diplomirala na AGRFT pri profesorju Francetu Jamniku z vlogo Jacinte v drami Ivana Cankarja Pohuj\xc5\xa1anje v dolini \xc5\xa1entflorjanski v re\xc5\xbeiji Barbare Hieng, za katero je dobila \xc5\xa1tudentsko Severjevo nagrado za sezono 1985/86._NEWLINE_Kasneje je od za\xc4\x8detka do konca sodelovala z re\xc5\xbeiserjem Draganom \xc5\xbdivadinovim kot \xc4\x8dlanica Gledali\xc5\xa1\xc4\x8da sester Scipion Nasice. Od leta 1987 do 2001 je bila redno zaposlena v Mestnem gledali\xc5\xa1\xc4\x8du ljubljanskem. Med letoma 2003 in 2006 je bila na RTV Slovenija voditeljica kviza Naj\xc5\xa1ibkej\xc5\xa1i \xc4\x8dlen. Leta 2004 je ustanovila lastno gledali\xc5\xa1\xc4\x8de (Avtonomno Gledali\xc5\xa1\xc4\x8de Lili Irt). _NEWLINE_Igrala je lik Salvete Ciganke v drugem delu priljubljene televizijske satiri\xc4\x8dne komedije Kursad\xc5\xbeije na RTV Pink. Nastopa tudi v nadaljevanki Ena \xc5\xbelahtna \xc5\xa1torija. \xc5\xa0tudirala je tudi biodinami\xc4\x8dne metode kmetovanja Rudolfa Steinerja in Marie Thun.\n_START_SECTION_\nPoliti\xc4\x8dna kariera\n_START_PARAGRAPH_\nLeta 2014 je bila Violeta Tomi\xc4\x8d na listi Zdru\xc5\xbeene levice izvoljena za poslanko na dr\xc5\xbeavnem zboru. Violeta Tomi\xc4\x8d je \xc4\x8dlanica stranke Levica. Je ena od dveh vodilnih kandidatov Evropske levice na Evropskih volitvah 2019, kar pomeni, da bi lahko v primeru zmage te evropske skupine Tomi\xc4\x87eva postala predsednica Evropske komisije.'